钦定古今图书集成/明伦汇编/宫闱典/第069卷 > 《礼记》 > 《震卦》
## 钦定古今图书集成/明伦汇编/宫闱典/第069卷 > 《礼记》 > 《震卦》

震惊百里，不丧匕鬯。

〈本义〉“震”，动也。一阳始生于二阴之下，震而动也。其象为雷，其属为长子。震有亨道。“震来”，当震之来时也。“震惊百里”，以雷言。匕所以举鼎实。鬯以秬，黍酒和郁金，所以灌地而降神者也。“不丧匕鬯”，以长子言也。此卦之占，为能恐惧则致福，而不失其所主之重。

《彖》曰：“震惊百里”，惊远而惧迩也。出，可以守宗庙社稷，
以为祭主也。

〈程传〉卦辞云“不丧匕鬯”，本谓诚敬之至，威惧不能使之自失。彖以长子宜如是，因承上文用“长子”之义通解之，谓其诚敬能“不丧匕鬯”，则君出而可以守宗庙社稷，为祭主也。长子如是，而后可以守世祀、承国家也。